Document ID: 31998L0072

EIROPAS PARLAMENTA UN PADOMES DIREKTĪVA 98/72/EK
(1998. gada 15. oktobris),
ar ko groza Direktīvu 95/2/EK par pārtikas piedevām, izņemot krāsvielas un saldinātājus
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 100.a pantu,
ņemot vērā Komisijas priekšlikumu[1],
ņemot vērā Ekonomikas un sociālo lietu komitejas atzinumu[2],
saskaņā ar Līguma 189.b pantā izklāstīto procedūru[3],
ņemot vērā Padomes 1988. gada 21. decembra Direktīvu 89/107/EEK par dalībvalstu tiesību aktu tuvināšanu attiecībā uz atļauto pārtikas piedevu pielietojumu pārtikas produktos[4] un jo īpaši tās 3. panta 2. punktu,
tā kā laikā pēc Direktīvas 95/2/EK[5] pieņemšanas pārtikas piedevu jomā ir notikusi tehnoloģijas attīstība;
tā kā Direktīvu 95/2/EK vajadzētu pielāgot, ņemot vērā šo attīstību;
tā kā ar Lēmumu 74/234/EEK[6] izveidotā Pārtikas zinātniskā komiteja ir konsultējusi pirms tādu noteikumu pieņemšanas, kas varētu iespaidot cilvēku veselību;
tā kā Padomes 1995. gada 17. jūlija Direktīvā 95/38/EK, ar ko groza I un II pielikumu Direktīvai 90/642/EEK par pesticīdu atlikuma maksimālā līmeņa noteikšanu augu valsts produktos, to skaitā augļos un dārzeņos, un ar ko paredz izveidot maksimālā līmeņa sarakstu[7], formulēti noteikumi par tiabendazolu; tā kā tagad jāanulē ieraksts par tiabendazolu,
IR PIEŅĒMUŠI ŠO DIREKTĪVU.
1. pants
Ar šo Direktīvu 95/2/EK groza šādi.
1. 1. panta 1. punktu aizstāj ar šādu:
"1. Šī direktīva veido daļu no Direktīvas 89/107/EEK 3. pantā minētās plašās direktīvas kā īpaša direktīva un to piemēro pārtikas piedevām, izņemot krāsvielas un saldinātājus. To piemēro tikai tiem fermentiem, kas minēti pielikumos."
2. 2. panta 1. punktu aizstāj ar šādu:
"1. Tikai I, III, IV un V pielikumā uzskaitītās vielas var lietot pārtikas produktos 1. panta 3. un 4. punktā minētajos nolūkos."
3. 2. panta 2. punktu aizstāj ar šādu:
"2. Ievērojot quantum satis principu, I pielikumā uzskaitītās piedevas atļauts izmantot pārtikas produktos, izņemot II pielikumā uzskaitītos pārtikas produktus, 1. panta 3. un 4. punktā minētajos nolūkos."
4. 2. panta 3. punkta a) apakšpunkta piekto ievilkumu aizstāj ar šādu:
" pasterizētu un sterilizētu (tostarp augstā temperatūrā sterilizētu) pienu (tostarp parastu pienu, vājpienu un daļēji nokrejotu pienu) un pasterizētu krējumu ar normālu tauku saturu,".
5. 2. panta 3. punkta a) apakšpunkta vienpadsmito ievilkumu aizstāj ar šādu:
" makaroniem, izņemot makaronus bez lipekļa un/vai makaronus, kas paredzēti diētām ar pazeminātu olbaltumvielu saturu saskaņā ar Direktīvu 89/398/EEK,".
6. Pielikumu tabulas groza saskaņā ar šīs direktīvas pielikumā izklāstītajiem noteikumiem.
2. pants
1. Dalībvalstis vajadzības gadījumā groza savus normatīvos un administratīvos aktus, lai
atļautu tirgot produktus, kas atbilst šai direktīvai, vēlākais no 2000. gada 4. maija,
aizliegtu tirgot produktus, kas neatbilst šai direktīvai, no 2000. gada 4. novembra. Tomēr produktus, kas neatbilst šai direktīvai, bet ir izlaisti tirgū vai marķēti pirms šā datuma, var tirgot, līdz izbeidzas krājumi.
Dalībvalstis par to tūlīt informē Komisiju.
Kad dalībvalstis paredz šos pasākumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka metodes, kā izdarīt šādas atsauces.
2. Dalībvalstis dara zināmus Komisijai galvenos savu tiesību aktu noteikumus, ko tās pieņēmušas jomā, uz kuru attiecas šī direktīva.
3. pants
Šī direktīva stājas spēkā tās publicēšanas dienā Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Luksemburgā, 1998. gada 15. oktobrī

Labels: 0
15
17